РАЙОННА ИЗБИРАТЕЛНА КОМИСИЯ

ДВАДЕСЕТ И ДЕВЕТИ РАЙОН - ХАСКОВСКИ

ПРОТОК О Л № 8/18.10.2021 г.

Днес**, 18.10.2021 г., в 17:30** часа, в гр. Хасково се проведе заседание на РИК 29 – Хасково в състав:

|  |  |
| --- | --- |
| **ПРЕДСЕДАТЕЛ:** | **Веселина Тенчева Иванова** |
| **ЗАМ.-ПРЕДСЕДАТЕЛ:** | **Десислава Иванова Филипова-Рангелова** |
| **ЗАМ.-ПРЕДСЕДАТЕЛ:** | **Боряна Радкова Делчева** |
| **СЕКРЕТАР:** | **Лейла Айнур Елмаз** |
| **ЧЛЕНОВЕ:** | **Петър Димитров Димитров** |
|  | **Даниел Михайлов Боботанов** |
|  | **Гергана Руменова Бояджиева** |
|  | **Добромир Коев Якимов** |
|  | **Люба Маринова Спасова** |
|  | **Ина Вескова Георгиева** |
|  | **Атанас Грозев Димитров** |
|  | **Петя Ангелова Бостанджиева-Китин** |
|  | **Зекие Сюлейман Мурад** |

Веселина Тенчева: Колеги, откривам заседанието на РИК 29 – Хасково. Комисията има кворум и може да вземе решения. Предлагам заседанието да протече при следния дневен ред:

1. Приемане на изработени варианти на разпределение на членовете на СИК по партии и коалиции и ръководствата в тях в Община Хасково.

 С писмо вх. № 50 от 13.10.2021г. на кмета на Община Хасково е постъпила административна преписка във връзка с проведените на 08.10.2021г. консултации с парламентарно представените в 46-тото НС партии и коалиции за сформиране съставите на СИК. Видно от представения протокол от 08.10.2021г. на консултациите не е постигнато съгласие за разпределение на членовете и ръководните длъжности в СИК. Към преписката са приложени следните документи:

1. Предложения за съставите на СИК ведно със списък на резервни членове от партиите и коалициите участвали в консултациите.

2. Документи, предоставени от партиите и коалициите като удостоверения за актуално състояние на партиите, пълномощни и др.

3. Протокол от проведените консултации от 08.10.2021г.

4. Копие от съобщението за провеждане на консултациите, оповестено публично на интернет страницата на Община Хасково.

5. Един брой флаш памет, в който се съдържат в електронен вид предложенията на партиите и коалициите за съставите на СИК.

 РИК 29-Хасково с оглед непостигнатото съгласие следва да назначи СИК на територията на Община Хасково при условията на чл.91, ал.12 от Изборния кодекс и при съобразяване Решение №644-ПВР/НС от 29.09.2021г. на ЦИК ,както и при спазване извършеното от самата РИК разпределение на места СИК с Решение № 23- ПВР/НС от 04.10.2021г.За целта бяха изработени два варианта на разпределение на членовете на СИК: - Вариант 1, изработен от работна група към РИК и Вариант 2 - изработен от член на РИК.

 Съгласно дневния ред, следва да разгледаме изработените предложения на местата на СИК в Хасково. Единия вариант е изготвен от работна група, а втория вариант е изготвен от Гергана Бояджиева. Предложението, което изработиха колегите от РИК считам, че не е обективно по следните съображения. Първо, не става ясно защо и на какво основание работната група е уважила предложенията и по какви критерии , са удовлетворени исканията на ПП ИТН. Работната група да се аргументира защо ПП ИТН трябва да са удовлетворени на 100%, КП БСП за България - на 100%, а други политически партии и коалиции - не. Друго, което ми прави впечатление е, че преобладаващо е ръководството на КП ДБО в градските секции – 20 председатели в града и само двама в селата. Една партия участва само в градските СИК, а друга само в селските. На КП БСП за България от 67 ръководни места са удовлетворени 65, за КП ГЕРБ-СДС от 118 ръководни места в СИК са удовлетворени половината, за КП ДБО , за КП „Изправи се БГ! Ние идваме“ и ПП ДПС не съм изчислила точно, но най- вероятно са около 100%. Затова работната група да се аргументира защо част от предложенията са удовлетворени напълно, друга част- не.

Другото , което прави впечатление са секретарските места на ПП ИТН в градските секции, които са 36, а в останалите са само 3. Като цяло считам, че този проект не е справедлив и обективен и ако някой твърди обратното да се мотивира.

Петя Бостанджиева: Г-жо председател объркахме реда, считам, че първо работната група трябва да представи предложението си, съответно и Гергана Бояджиева да изложи своето предложение и тогава да коментираме.

Ина Вескова: Колеги искам само да кажа, че едното предложение е изработено от работната група на РИК-Хасково, а другото е изработено изцяло и самостоятелно от член на РИК-Хасково- Гергана Бояджиева. Затова малко странно ми се вижда да гласуваме предложение изработено самостоятелно от един член на РИК и предложение изработено от нарочно съставена работна група с тези цел.

Гергана Бояджиева: Първото, което ще посоча е , че аз не съм отказала да работя с вас. Аз просто исках местата в СИК да са разпределени пропорционално- пропорционално да се определят председателското, зам. председателското и секретарското място. Тук се казва, че няма да се работи така, защото всички така са решили и ще се работи общо взето на око без да се спазват пропорции. Аз изработих варианта на Харманли и още в петък беше готов, казах на работната група да го прегледат. Те отговориха, че са изработили друг вариант. Значи варианта е бил вече направен, така че ще работим по него. Това, че накрая пропорциите са излезнали, не означава, че всичко е наред.

Десислава Филипова: Мога да кажа, че това , което казва колежката изобщо не отговаря на истината. Искахме тя да покаже изготвения от нея вариант , но тя не го направи. Някои партии не пожелаха да бъдат пропорционално разпределени местата им в СИК, защото имат хора за селските секции, а други партии– за градските. Опитахме се максимално да удовлетворим претенциите, като категорично възразявам да се обсъждат само предложенията на ПП ИТН. При положение, че в пространството се коментираха няколко претенции, които се дублираха с ПП ИТН и ПК ГЕРБ-СДС ,аз казах ,че няма никакъв проблем да бъдат заменени ръководните им длъжности. Само две-три позиции не отговарят на постъпилите от партиите и коалициите предложения.

Ина Вескова: Има изготвени предложения, дайте да решим кой вариант ще приемем.

Веселина Тенчева: Колеги, дали варианта е предложен от работна груба или е изработен самостоятелно така или иначе трябваше да има няколко предложения, разгледайте си ги, ако искате ги презентирайте.

Петя Бостанджиева: Имам предложение, разбирам, че имаме два варианта. Предлагам да минем в режим на гласуване на Вариант 1 и Вариант 2 .

Гергана Бояджиева: Само да кажа, че аз съм направила предложението си пропорционално.

Петя Бостанджиева: Разпечатайте предложенията и да ги гласуваме.

Гергана Бояджиева: Само мога да кажа, че се наблюдава дискриминация по отношение на една политическа сила.

Веселина Тенчева: Направихме група, за да е максимално обективна работата и помолих, когато има сблъсък между партийните интереси за определени позиции, веднъж разпределението да бъде в полза на едната, втори път да бъде в полза на другата. Така е редно да бъде. Отстъпките да са еднакви за всички.

Боряна Делчева: Трябва да има баланс.

Гергана Бояджиева: Само да кажа, как може в няколко СИК от 9 члена да има един член на КП ГЕРБ-СДС, при условие, че чисто математически в 9-членките КП ГЕРБ-СДС трябва да имат 2 или 3 члена, т.е. някъде нещо не излиза.

Веселина Тенчева: Юридически това, което е написано във Вариант 1 на работната група не е издържано, защото в решенията на съдилищата точно това е посочено, че ние се ръководим от предложенията на партиите да бъдат в еднаква степен удовлетворени. Не може претенциите на една политическа сила да бъдат удовлетворени на 100%, а на друга на 50%.

Добромир Якимов: Отделно от това, пропорцията не е спазена по градовете и селата.

Атанас Димитров: Г-жа Тенчева каза да гледаме предложенията на партиите, но ако предложенията на партиите не са пропорционални, какво да се направи?

Веселина Тенчева: Тогава на определени позиции се вземат места и се слагат другаде ,за да се спази пропорцията, но това се прави за всички, а не само за една партия.

Гергана Бояджиева: Предложенията на партиите до кмета на общината на 99% са със спазени пропорции, само на една, която е посочила председатели в повече от половината секции, не са спазени и естествено, когато се прави разпределението на тази партия ще се дадат съответните места. Не виждам защо не са удовлетворени желанията на КП ГЕРБ-СДС, като са посочени примерно 37 председатели , при условие, че те са си дали съответната квота.

Даниел Боботанов: Събрали сме се да направим вариант, който да удовлетвори всички.

Веселина Тенчева: Имаме два варианта, можем да приемем един от тях за база , върху която да стъпим и с някои корекции да изчистим несъответствията. Но при такова несъразмерно удовлетворяване на предложенията на различните партии, варианта няма да мине. Ако сте съгласни да направим някои размествания в рамките на 10% или ако искате да гласуваме.

Десислава Филипова: Лично моето мнение е, че с компромиси може да се стигне до решение. Никой от представителите на работната група не е настроен негативно. Работили сме от събота сутринта до неделя вечерта. Всеки, който идваше през това време изразяваше някакви претенции , които бяха приемани и трябваше да се започва отначало. Не е вярно, че не са правени никакви компромиси, ние от ПП ИТН бяхме склонни на компромиси.

Тенчева: Там , където знаехте, че не е обективно разпределението, защо не направихте компромиси.

Деси: Защото никой не изяви никакви претенции, независимо от каква политическа сила беше.

Тенчева: Това, че няма представител на съответната партия не означава, че не трябва да има обективност. От 1-ва до 29-та секция няма нито едно удовлетворено предложение на КП ГЕРБ-СДС. Има предложения от КП ГЕРБ-СДС и не е необходимо присъствието на представител на коалицията в работната група. Партията е направила предложение, разполагате с него, но то не е съобразено в изработения вариант.

Боряна Делчева : Колко броя председатели пропорционално трябва да имат КП ГЕРБ-СДС в градските секции? От 40 секции те трябва да имат 1/3 селски секции и 2/3-градски.

Веселина Тенчева: Пропорцията е 86 към 32 за КП ГЕРБ-СДС. Съотношението на ПП ИТН е 94 към 27. За КП БСП за България съотношението е 46 към 21, те са най-ощетени в случая. На КП ДБО обаче е 51 към 11, за ПП ДПС- 39/15, КП „Изправи се БГ! Ние идваме“ - 17 към 7. В общи линии почти всички съотношения с малки разлики са спазени. Единствената пропорция, която не излиза е тази на КП ДБО.

Атанас Димитров: Вие търсите ръководства, а ние търсим членове в СИК. Ще ви кажа съотношението. КП ГЕРБ-СДС трябва да вземе 72 места в селата, а Гергана Бояджиева е предложила 61 във Варианта си. Основното е всяка партия да има член в секцията.

Петя Бостанджиева: Според Решение № 644 от 29.09.2021г. на ЦИК „При назначаване на съставите на СИК местата, полагащи се на партиите и коалициите, се разпределят равномерно на територията на общината.“ Какво означава равномерно?

Веселина Тенчева: Равномерно означава, че партиите трябва да имат своите места в СИК дори и без да се прави разлика между градските и селските райони. Аз само питам защо работната група реши да уважи предложението на едни партии на 100%, а това на КП ГЕРБ-СДС да уважи на 50%. На това търся отговор.

Добромир Якимов: Не можем да се разберем, затова предлагам да гласуваме.

Веселина Тенчева: Ако не можем да се разберем да преминем към гласуване. Или да гласуваме двата варианта, или да гласуваме да продължим по варианта на работната група.

Боряна Делчева: Искам да отбележа, че имаме вариант , изработен самостоятелно от член на комисията Гергана Бояджиева.

 Веселина Тенчева: Отбелязваме го!

След приключване на дебатите се премина към последователно гласуване на двата Варианта, както следва:

 По **Вариант 1** при проведеното поименно гласуване :

**„ЗА“** Варианта гласуваха общо 8 членове на РИК: Десислава Иванова Филипова-Рангелова, Боряна Радкова Делчева, Петър Димитров Димитров, Даниел Михайлов Боботанов, Люба Маринова Спасова, Ина Вескова Георгиева, Атанас Грозев Димитров и Петя Ангелова Бостанджиева-Китин.

**“ПРОТИВ“** гласуваха общо 5 членове на РИК: Веселина Тенчева Иванова, Добромир Коев Якимов, Гергана Руменова Бояджиева, Зекие Сюлейман Мурад и Лейла Айнур Елмаз.

По **Вариант 2** при проведеното поименно гласуване:

 **„ЗА“** Варианта гласуваха общо 5 членове на РИК: Веселина Тенчева Иванова, Добромир Коев Якимов, Гергана Руменова Бояджиева, Зекие Сюлейман Мурад и Лейла Айнур Елмаз.

**“ПРОТИВ“** гласуваха общо 8 членове на РИК: Десислава Иванова Филипова-Рангелова, Боряна Радкова Делчева, Петър Димитров Димитров, Даниел Михайлов Боботанов, Люба Маринова Спасова, Ина Вескова Георгиева, Атанас Грозев Димитров и Петя Ангелова Бостанджиева-Китин.

 При това положение никой от двата варианта не събра необходимото мнозинство по чл.70, ал.4 от ИК от 2/3 от присъстващите членове на РИК, поради което и на основание чл.70, ал.4, изречение второ от ИК, чл.91, ал.13 от ИК и т.14 и т.26 от Решение № 644 от 29.09.2021г. на ЦИК, РИК 29-Хасково

Р Е Ш И:

1. Приема Решение за отхвърляне на предложените **Вариант № 1** и **Вариант № 2** за разпределение на членовете и ръководствата в СИК по партии и коалиции на територията на Община Хасково, поради което РИК 29-Хасково е в невъзможност да назначи СИК в срока по чл.89 от ИК.
2. Цялата административна преписка по назначаване на членове и ръководства на СИК в Община Хасково да се изпрати незабавно на Централната избирателна комисия за решение по компетентност, ведно с изработените Варианти 1 и 2, Решение № 23 –ПВР/НС от 04.10.2021г. на РИК –Хасково и изготвената таблица за нуждите на работните групи, илюстрираща предложенията на всички участвали в консултациите партии и коалиции.

Поради изчерпване на дневния ред заседанието на РИК 29 - Хасково беше закрито в 18:30 ч.

**ПРЕДСЕДАТЕЛ:**

 **/ Веселина Тенчева Иванова/**

**СЕКРЕТАР:**

 **/Лейла Айнур Елмаз/**